Unihertz laat BlackBerry-nostalgie herleef | Netwerk24
Deur Werner Wippenaar 27 Mei 2021 06:41
As jy 'n bietjie sukkel met jou raakskermfoon en smag na iets gemakliks, is daar 'n antwoord.
Die Unihertz Titan Pocket lyk soos die BlackBerry van ouds. Foto: PCmag
Die Unihertz Titan Pocket-foon lyk soos die ou BlackBerry met 'n Qwerty-sleutelbord, maar die foon het moderne spesifikasies soos 4G en darem ook 'n raakskerm.
Amper almal het in 'n stadium 'n BlackBerry gehad, maar namate raakskerm-tegnologie verbeter het, het ons vinnig van dié fone vergeet.
Die maatskappy wat die Titan Pocket vervaardig, maak gereeld snaakse fone, soos die Jelly 2, wat eienaardig klein is. Volgens PCmag was dit nie 'n groot sukses nie, maar die Titan Pocket kan net beter vaar danksy sy BlackBerry-agtige vorm.
PCmag sê die Titan Pocket is baie naby aan die grootte van 2014 se BlackBerry Classic, hoewel dit steeds groter is as die legendariese BlackBerry Bold.
Die maatskappy gebruik Kickstarter as 'n voorverkoopplatform, maar die projek hang nie af van ondersteuners nie. Kickstarter is net hoe Unihertz belangstelling wek omdat die maatskappy nie 'n bemarkingsbegroting het nie. Die foon sal $399 (net onder R5 500) kos.